* **PLAKETA MOK**

**Jan Polanc**

za izjemno kolesarsko kariero in zastopanje Kranja ter Slovenije na svetovni ravni

Jan Polanc je največje tekmovalne uspehe zabeležil na Dirki po Italiji kot član ekipe UAE Team Emirates, za katero je nastopal zadnjih deset let. Prvo etapno zmago na največjih dirkah je vknjižil leta 2015, dve leti kasneje je na Giru dobil etapo s ciljnim vzponom na Etno, leta 2019 je nekaj časa nosil rožnato majico vodilnega na italijanski pentlji. Nastopil je tudi na olimpijskih igrah ter bil več let pomočnik Tadeju Pogačarju. Zaradi odkritih nepravilnosti na srcu se je letos prisilno upokojil in kariero sklenil pred domačimi navijači v Kranju. Z dosežki in pristopom je postal navdih za mlade kolesarske talente. Vedno je ponosno zastopal Kranj na mednarodni ravni in doprinesel k ugledu mesta, kjer je začel svojo bogato športno pot.

* **PLAKETA MOK**

**Maša Gril**

za promocijo in krepitev prostovoljstva

Maša Gril, specialna pedagoginja na OŠ Šenčur, kot prostovoljka Dobrodelnega društva Petka za nasmeh pomaga starostnikom v Domu starejših občanov, za katere je začela aktivno skrbeti ob pandemiji koronavirusa. Vodila je program Za lepšo starost, zbira sredstva za socialno ogrožene starostnike, begunske otroke, tudi za žrtve poplav. Kot prostovoljka je delala v azilnem domu in z otroki ohranja stike, trenutno večkrat tedensko poučuje dečka iz Palestine. Energijo vlaga v zagovorništvo otrok pri Varuhu človekovih pravic kot koordinatorica za Gorenjsko. Lani je prejela naziv »Naj prostovoljka,« saj prostovoljstvo živi in doprinaša k bolj kakovostnemu življenju posameznikov v stiski.

* **PREŠERNOVA PLAKETA**

**Tomaž Kukovič**

za umetniško vodenje orkestrov in vzgojo mladih orkestrašev

Profesor Tomaž Kukovič na Glasbeni šoli Kranj poučuje klarinet, saksofon in komorno igro ter vodi Mladinski pihalni in Simfonični orkester. Z dirigiranjem se je začel ukvarjati pri šestnajstih letih in se med študijem izpopolnjeval pri različnih mojstrih. Ustanovil in dirigiral je številnim orkestrom in godbam, mnogim še vedno. V letošnjem letu je ustanovil Simfonični orkester Mestne občine Kranj, nastopil kot gostujoči dirigent na poletni orkestrski šoli »Musikras« in dirigiral simfoničnemu orkestru Furlanije – Julijske krajine. S svojo prefinjeno tehniko dirigiranja in izjemnim čutom za mehkobno igranje orkestra je nemalokrat prepričal strokovno javnost tako doma kot tudi v tujini.

**LISTINA O PRIZNANJU MESTNE OBČINE KRANJ**

* **Živa Slavec**

za prepoznavno delovanje v družbeno korist in ohranjanje okolja,

Živa Slavec, arhitektka in predavateljica na Fakulteti za dizajn, je svojo strast našla v ohranjanju tradicije izdelovanja keramike iz avtohtone slovenske gline. Oblikuje unikatne izdelke, izvaja delavnice in kot predsednica Turističnega društva Besnica, v katerem so razvili blagovno znamko in celostno grafično podobo, organizira dogodke za družine in otroke. Zagovarja, da je potrebno narediti vse za ohranitev neprecenljive dediščine. S svojo zagnanostjo, angažiranostjo, gorečnostjo, znanjem in skrbjo za sokrajane je postala pobudnica civilne iniciative, s katero so preprečili izvajanje projekta, ki bi posegel v prostor. Zaveda se, da je življenje v dolini, kot je Besniška, privilegij.

**LISTINA O PRIZNANJU MESTNE OBČINE KRANJ**

* **Matjaž Bogataj**

za predano delo v dobro krajevne skupnosti in družbenih organizacij

Življenjska pot Matjaža Bogataja je bila in je še vedno raznolika in bogata. Izučil se je za tesarja, a že od malih nog je bil strastni gasilec in tako je posledično zašel med poklicne gasilce. Nato je vrsto let delal v Oljarici Britof, v Aquasavi Kranj, pa v Iskraemecu. Povsod je veljal za vzornega in spoštovanega delavca. Vsa leta je bil aktivno vključen tudi v svoji Krajevni skupnosti Britof in tako je še danes. Z veseljem se vključuje v delo na različnih področjih in vsakemu pomaga, redno se udeležuje krvodajalskih akcij. Živi in diha za vas Britof, s svojo energijo k delovnim akcijam pritegne tudi ostale sokrajane. Njegova prisotnost v kraju se kaže na vseh ravneh, tako v skrbi za sočloveka kot za videz vasi.

**LISTINA O PRIZNANJU MESTNE OBČINE KRANJ**

* **Varstveno delovni center Kranj**

za kakovostni strokovni pristop in razvojne dosežke pri delu z uporabniki s posebnimi potrebami;

Varstveno delovni center Kranj je javni socialnovarstveni zavod, ki poleg nastanitve odraslih oseb s posebnimi potrebami, v štirih enotah izvaja storitev vodenja in zaposlitve pod posebnimi pogoji za 157 uporabnikov. Dnevno, od ponedeljka do petka, se uporabniki delovno in družbeno udejstvujejo. Na trgu se s ponudbo protokolarnih daril iz nabora glinenih izdelkov izkazujejo kot ponudnik raznolikih in unikatnih ročnih del. Sodelujejo z različnimi državnimi institucijami, združenji, lokalnimi podjetji in tako vzpostavljajo vezi z različnimi organizacijami in generacijami. S svojim načinom delovanja prispevajo, da okolica sprejema drugačnost, izgublja predsodke in spoznava, da drugačnost bogati naš svet.

**NAGRADA MESTNE OBČINE KRANJ**

* **Društvo paraplegikov Gorenjske** za vsestransko skrb in podporo za kakovostno življenje invalidov in drugače oviranih oseb

Društvo paraplegikov Gorenjske vsa leta izvaja programe, s katerimi nudi uporabnikom kakovostno preživljanje prostega časa in strokovno pomoč v vseh življenjskih situacijah. Ponujajo prevoze invalidov, šport in rekreacijo, z različnimi aktivnostmi blažijo posledice invalidnosti in se zavzemajo za enakopravno vključenost v družbeno življenje. Na državni ravni sodelujejo pri pripravi zakonskih aktov in predpisov ter aktivno sodelujejo v Svetu Mestne občine Kranj. Tudi zaradi njihovega delovanja je Kranj občina po meri invalidov, na podlagi prizadevanj in programov, s katerimi se upošteva različnost potreb invalidov na področju njihovega vsakodnevnega življenja, delovanja in vključevanja v družbo.

**VELIKA PLAKETA MESTNE OBČINE KRANJ**

* **Vladislav Eržen** za podporo razvoju in prepoznavnosti Kranja kot sejemskega mesta

Vladislav Eržen je vso delovno dobo posvetil razvoju sejemske dejavnosti in dvigu kakovosti sejemskih prireditev v Kranju, zaradi uspehov je bil tudi sprejet v svetovno sejemsko organizacijo organizatorjev sejmov UFI s sedežem v Parizu. Sodeloval je pri gradnji prvih lastnih prostorov Gorenjskega sejma in sodobne večnamenske dvorane. V svoji 30-letni delovni dobi je odločilno pripomogel, da so sejemske prireditve v Kranju postale kakovostne in mednarodne, saj je pod njegovim vodstvom število teh naraslo iz ene na devet letno, prizorišče v Majdičevem logu pa je z bogatim programom dejavnosti zaznamovalo številne generacije. Zaslužen je, da sta Gorenjski sejem in z njim mesto Kranj nadaljevala 500-letno sejemsko tradicijo in postala prepoznavna v Evropi in svetu.

**VELIKA PREŠERNOVA PLAKETA**

* **Berta Golob** za izjemen prispevek k razvoju jezika in slovenske literature

Berta Golob je ves čas poklicnega udejstvovanja pozornost posvečala skrbi za materni jezik; sprva kot učiteljica, nato je vodila pionirski oddelek kranjske knjižice ter se kasneje podala v lektorske vode na TV Slovenija. Več let je predavala na Pedagoški akademiji v Ljubljani in delovala kot svetovalka za slovenščino na Zavodu za šolstvo. Slovenski javnosti je znana predvsem kot pisateljica. Če se je v zgodnjih letih pisanja posvečala strokovnim jezikovnim temam, pa je kasneje v ospredje stopilo literarno ustvarjanje za otroke in mladino. Njen opus obsega različne zvrsti, od poezije do proznih del in iger, poizkusila se je tudi kot prevajalka in scenaristka televizijskih oddaj. Za svoje delo je prejela vrsto odmevnih nagrad, vselej v povezavi z izjemnim prispevkom k razvoju jezika in slovenske literature.

**ČASTNI OBČAN MESTNE OBČINE KRANJ**

* **Matevž Oman** za dolgoletno ustvarjalno delovanje in zapise za ohranjanje kulturne dediščine Stražišča

Matevž Oman živi in dela v Stražišču že 84 let. Vedno sta ga zanimala zgodovina in razvoj društev, še posebej življenje mladih v teh združenjih. Šestnajst let je opravljal funkcijo predsednika Zveze kulturnih organizacij v Mestni občini Kranj in vseskozi deloval tudi pri oblikovanju kulturno-družabnega dogajanja v svoji krajevni skupnosti. V pisnih prispevkih je pisal o sitarstvu, žimopreji, o običajih in dogodkih iz zgodovine vasi*.* Poleg krajših zapisov, so dela izdana v knjižni obliki in publikacijah, to so zapisi in dokumenti, ki kažejo zavzetost, da bi zapisal življenje v Stražišču. Strašani imajo veliko srečo, da med njimi živi in dela Matevž Oman, ki je ustvaril in bo zapustil zapise o življenju njihovih prednikov. Prav njemu gre zahvala za to bogato pisno in slikovno dediščino.